## Το Παράδοξο του Curry

Παρατηρώντας τα δύο επόμενα σχήματα, μπορείτε να εντοπίσετε κάποιο παράδοξο;

Αναδιάταξη διαμέρισης σχήματος και δημιουργία άλλου σχήματος
Στην επομενη εφαρμογή μπορείτε να μετακινήσετε τα σχήματα που δημιουργούν το πρώτο ορθογώνιο και να τα τοποθετήσετε στις αντίστοιχες θέσεις του δευτέρου ορθογωνίου τριγώνου.

(Επίσης, εάν θέλετε, μπορείτε να αλλάξετε θέση στο πρώτο ορθογώνιο τρίγωνο μετακινώντας το σημείο Α, ενώ μετακινώντας το σημείο Β μπορείτε να αλλάξετε θέση στο δεύτερο ορθογώνιο τρίγωνο. Όμως, εάν επιλέξετε μία τέτοια μετακίνηση, να προτιμήσετε να τοποθετηθεί η κορυφή που μετακινήσατε σε σημείο όπου συναντώνται έντονες γραμμές του πλέγματος, ώστε να είναι ευκολότεροι οι υπολογισμοί σας).

Στην εφαρμογή που ακολουθεί, σας δίνεται η δυνατότητα να εντοπίσετε την αιτία που δημιουργεί το παράδοξο.

Εδώ, μπορείτε να δείτε ένα βίντεο που εκμεταλλεύεται το συγκεκριμένο παράδοξο με διασκεδαστικό τρόπο: δείχνει ότι υπάρχει η δυνατότητα να χορτάσουν σοκολάτα ὧν οὐκ ἔστιν ἀριθμός άτομα και η σοκολάτα να παραμείνει στο αρχικό της μέγεθος!

1η Σημείωση:
Η ονοματολογία αυτού του παραδόξου (με το «χαμένο» τετράγωνο) οφείλεται, μάλλον, στον Martin Gardner (Μαθηματικό με ιδιαίτερη ενασχόληση στους γρίφους), ο οποίος το αποδίδει στον Νεοϋορκέζο ερασιτέχνη ταχυδακτυλουργό Paul Curry. Οι προηγούμενες πληροφορίες για την ονοματολογία έχουν, ακόμα, μία χρησιμότητα που είναι σχετική με την αποφυγή συγχύσεων: στα πανεπιστημιακά Μαθηματικά η αναφορά στο Παράδοξο του Curry (Curry's Paradox) γίνεται για το παράδοξο του Haskell B. Curry, το οποίο εμφανίζεται στη Λογική σε θέματα ελέγχου ισχυρισμών.

2η Σημείωση:
Ο πυρήνας του ίδιου παραδόξου «εξαφανίζει» και τα τετράγωνα στις επόμενες εικόνες. Εντοπίστε, λοιπόν, τον λόγο για τον οποίον, στα επόμενα σχήματα, η αναδιάταξη της διαμέρισής τους δείχνει ότι δημιουργούνται καινούργια σχήματα.

(Χειραπτικό έργο: Μπορείτε με έγχρωμα χαρτιά να συναρμολογήσετε τα πρώτα, κάθε φορά, σχήματα και μετά να αναδιατάξετε αυτά τα χαρτιά, ώστε να προκύψουν τα δεύτερα σχήματα).